Source: http://celamko.blogspot.com/2016_11_06_archive.html
Timestamp: 2017-08-21 02:41:41+00:00

Document:
TV and MEDIA: 11/06/2016 - 11/13/2016
Vo veku 79 rokov v stredu zomrel fotograf Jiří Všetečka. Preslávil sa svojimi umelecko-dokumentárnymi cyklami, v ktorých zachytil české hlavné mesto, najmä súborom Pražský chodec. O fotografovom náhlom úmrtí ČTK informovala jeho spolupracovníčka Marcela Jurčíková.
Svoje fotografie Všetečka prvýkrát predstavil verejnosti v roku 1962. Za svoj život vydal 21 samostatných obrazových publikácií, usporiadal takmer tri desiatky samostatných výstav a jeho diela obohatila mnoho tematických výstavných expozícií doma aj v zahraničí. Asociácia profesionálnych fotografov ČR udelila Všetečka cenu Osobnosťou českej fotografie za rok 2009.
Jiří Všetečka sa narodil 12. októbra 1937 v Prahe, kde tiež vyštudoval Fakultu strojné Českého vysokého učenia technického. Potom mu učarovalo fotografovanie a táto záľuba postupne prevládala. Začal publikovať, vystavovať a chcel študovať Filmovú a televíznu fakultu Akadémie múzických umení (FAMU). Zabránilo mu v tom rozhodnutie ministerstva školstva, podľa ktorého bolo nemysliteľné, aby sa niekto stal poslucháčom dvoch vysokých škôl tak rozdielneho zamerania. Zhodou okolností sa Všetečka nakoniec na FAMU dostal, ale ako pedagóg. V škole vyučoval od roku 1960 až do tohto roku.
Do širšieho povedomia vstúpil vďaka výstave veľkoformátových fotografií z rokov 1968, 1969 a 1989 nazvanej Jiří Všetečka - Pražský chodec. Výstava sa konala v roku 2002 na Pražskej hrade a organizátori ju kvôli veľkému záujmu verejnosti dvakrát predĺžili.
Najnovšie publikáciu nazvanú Pražský chodec vo svete s farebnými fotografiami z ciest po Európe, Ázii, Amerike i Afrike Všetečka slávnostne pokrstil tento rok 26. októbra.
Záverečným galavečerom v Slovenskom rozhlase vyvrcholil dnes večer 11. ročník bienále Medzinárodného festivalu rozhlasových hier pre deti a mládež Prix Ex Aequo 2016. Hlavné ceny putujú do Srbska a Švédska.
V kategórii Rozhlasová rozprávková hra získala prvé miesto Rozprávka, kvak, pre mládenca, kvak, o kačkách, kvak, kvak autora Slobodana Govorčina v réžii Siniša Bosančiča z produkcie Radio –Televizie Vojvodiny, Srbsko. Hravá, očarujúca, múdra, inteligentná a symbolická hra, ktorá zaujme celú rodinu a prinúti ju spoločne počúvať so zatajeným dychom. Ak budete niekedy chcieť deťom ukázať krásy a nástrahy života, ukážte im jeho ťažké i pekné stránky. Aké sú pravidlá života? Mama Kačka učí deti, ako byť dospelými, dovolí im byť dospelými a odíde. Pri tejto hre sa porota jednohlasne zhodla na víťazovi.
Za výnimočný výkon v Rozhlasovej rozprávkovej hre získal ocenenie Marián Čekovský, skladateľ hudby pre hru Snehulienka z produkcie Rozhlasu a televízie Slovenska. Klasická rozprávka je vždy výzvou pre akýkoľvek typ poslucháča. Príbeh o Snehulienke s vtipným, bystrým a prekvapujúcim textom Daniela Heviera a hudbou skladateľa Čekovského má všetky predpoklady na to, aby sa stal novým chytľavým rozhlasovým muzikálom.
V kategórii Rozhlasová hra pre mládež získala prvé miesto hra Ako zázrakom z pera Martena Melina v réžii Evy Staaf z produkcie Švédskeho rozhlasu Štokholm. Cenu získala za očarujúcu produkciu, v ktorej herecké výkony, réžia, hudba a zvuk spoločne prispievajú k osvetleniu viacvrstvového textu. V jednoliatom spojení skutočného a vymysleného sveta sa trojrozmerné postavy tejto hry o dospievaní venujú univerzálnym otázkam osobnej slobody, rodiny, priateľstva a dôsledkov životných rozhodnutí, ktoré sa neprijímajú ľahko.
Za výnimočný výkon v rozhlasovej hre pre mládež získal ocenenie Ulrich Hub, autor hry Klokan ako ty z produkcie Mitteldeutscher Rundfunk, Nemecko. Porota cenu udelila autorovi, ktorý majstrovsky a obratne využíva humor na to, aby nás, deti akéhokoľvek veku, podnietil k prehodnoteniu našich predsudkov a vnímaniu takzvaných spoločenských noriem.
Počas troch dní sa na festivale predstavilo 19 vysielateľov zo 14 krajín. Súťažné nahrávky do slovenskej metropoly zaslali Bulharsko (Bulgarian National Radio), Chorvátsko (Croatian Radio), Česká republika (Český rozhlas), Čína (China National Radio), Nemecko (Bayerischer Rundfunk, Mitteldeutscher Rundfunk, Südwestrundfunk, Westdeutscher Rundfunk), Maďarsko (MTVA – Hungarian Radio), Poľsko (Polish Radio), Rumunsko (Romanian Radio Broadcasting Corporation), Ruská federácia (Radio Russia), Srbsko (Radio Belgrade, Radio Television of Vojvodina), Slovensko (RTVS – Slovenský rozhlas), Slovinsko (Radio Slovenia), Švédsko (Swedish Radio Stockholm, Swedish Radio Göteborg) a Vatikán (Radio Vaticana).
Najsledovanejšou televíznou stanicou je TV Markíza, najpočúvanejším rádiom Expres a najčítanejším denníkom Nový Čas. Vyplýva to z výsledkov prieskumu spoločnosti Median SK.
Spoločnosť Median SK zozbierala výsledky v období od 4. apríla do 18. septembra tohto roka. Projekt zrealizovala na vzorke 4241 respondentov.
Z prieskumu vyplýva, že najčítanejším denníkom bol v sledovanom období Nový Čas s 15-percentnou čítanosťou. Nasledujú denníky Sme a Pravda so šiestimi percentami.
Najčítanejším týždenníkom bol Plus 7 dní, nasledovaný Báječnou ženou, Životom a Novým časom pre ženy.
Najčítanejším dvojtýždenníkom bol TV max a mesačníky Záhradkár, Zdravie a Eva.
Najpočúvanejšími rádiami na Slovensku boli v sledovanom období Expres, Rádio Slovensko a Fun rádio, najsledovanejšími televíziami Markíza so sledovanosťou 51 percent, TV JOJ s 31 percentami a Jednotka s 25 percentami.
V dejisku zimných olympijských hier 2018 Pjongčangu sa v týchto dňoch zišli novinári z celého sveta na World Press Briefing. Na stretnutí sa zúčastnilo viac než 200 delegátov z piatich kontinentov. Hostilo ich horské stredisko Alpensia, v ktorom sa uskutočnia aj viaceré olympijské súťaže. V pléne mali zastúpenie novinári, zástupcovia národných olympijských výborov, pozorovatelia z nasledujúcich olympijských podujatí, ale aj vlastníci televíznych vysielacích práv. Pozreli si jednotlivé športoviská a mohli vidieť aj ubytovanie, ktoré bude vyčlenené počas hier pre zástupcov médií.
Ako už býva na zimných hrách zvykom, aj tie v Kórejskej republike budú rozdelené do dvoch oblastí. Pobrežnej a horskej. Signály z organizátorskej krajiny ohľadom stavu pripravenosti športovísk boli pozitívne už pred začiatkom mediálneho brífingu. Počas osobnej návštevy sa však potvrdilo, že na mnohých z nich je hlavná stavba ukončená a potrebné sú len úpravy interiérov, resp. okolia vrátane prístupových ciest alebo parkovísk. Prakticky všetky budúce olympijské dejiská majú naplánované testovacie súťaže, na niektorých z nich už aj prebehli (napríklad stredisko pre zjazdové lyžovanie, ktoré sa ale ešte upravuje). Hotová je aj hokejová hala, kde odohrajú turnaj aj slovenskí hokejisti. Do vnútra štadióna však návštevníkov nepustili z bezpečnostných dôvodov. Hala bude mať kapacitu okolo 10-tisíc fanúšikov.
Napriek výrazným dopravným obmedzeniam spojeným s rekonštrukčnými prácami je premávka plynulá, bez výraznejšieho zdržania. Organizátori navyše garantovali, že počas ZOH v roku 2018 bude na cestách vytvorený olympijský pruh s vyhradenou dopravou pre oficiálne vozidlá. Pravdou tiež je, že organizačný výbor uvádza vzdialenosti medzi jednotlivými stavbami radšej v kilometroch než v reálnych časoch. Spojenie medzi dvoma olympijskými oblasťami by však malo trvať autobusom približne 40 - 50 minút. Mimoriadne dôležitým faktorom zvládnutia dopravy počas ZOH bude úspešné spustenie prevádzky rýchlovlaku medzi Soulom a Pjongčangom. Prvých cestujúcich by vlakové linky mali previezť v januári 2018. Cestu medzi hlavným a organizátorským mestom skrátia podľa odhadov z troch na jednu hodinu.
Ubytovanie pre akreditovaných novinárov je rozdelené do troch zón. V pobrežnej oblasti sa buduje úplne nová tzv. mediálna dedina. Tá bude obsahovať približne 6000 jedno-, dvoj- a trojspálňových izieb. Väčší problém s ubytovaním pre zástupcov médií môže nastať v horskej oblasti. Vyhradené ubytovanie v Jongpjongu (10 minút autobusom od rezortu Alpensia) zahŕňa iba 200 izieb s jednou, resp. dvoma spálňami. Ďalšou možnosťou sú hotelové kapacity vyhradené pre médiá v tesnej blízkosti dejiska snoubordových disciplín a skikrosu. Tie sú ale od Alpensie vzdialené približne hodinu cesty. Práve v rezorte Alpensia sa bude nachádzať aj hlavné tlačové centrum.
Moskovský mestský súd zamietol dnes odvolanie proti zákazu prevádzkovania profesionálnej sociálnej siete LinkedIn na území Ruska. Informovala o tom agentúra TASS.
Súd nižšieho stupňa predtým rozhodol, že požiadavka Federálnej služby pre dozor v oblasti telekomunikácií, informačných technológií a masmédií (Roskomnadzor) zakázať prevádzkovanie tejto sociálnej siete v Rusku je oprávnená. LinkedIn totiž podľa súdu porušuje zákon o lokalizácii dát tým, že nespracúva osobné údaje ruských užívateľov na území Ruska.
Podľa Roskomnadzoru LinkedIn nepreniesol svoje servery do Ruska a navyše zhromažďuje a prenáša údaje o občanoch, ktorí nie sú užívateľmi LinkedIn, bez ich súhlasu. Vzhľadom na skutočnosť, že LinkedIn nemá v Rusku oficiálne zastúpenie, požiadal Roskomnadzor súd o vydanie rozhodnutia obmedzujúceho prístup k tejto sociálnej sieti.
Poradca ruského prezidenta pre oblasť Internetu German Klimenko pred časom pre denník Kommersant povedal, že "ak Roskomnadzor zvíťazí a zablokuje (LinkedIn), bude to signál pre spoločnosti, ktoré (osobné údaje Rusov) neukladajú na ruské servery. To sa týka aj Facebooku, Twitteru a všetkých zahraničných spoločností".
GINN shared Takže tak's post.
V Humennom sa teda dejú veci.
Takže tak making fun in Humenné.Like Page
Vaskyjugdenti boli asi v teréne.... :-) #vasky #jugend #vaskyjugend#takzetak
... http://www.pluska.sk/…/minister-robert-kalinak-smuti-strati…
Tragédia v rodine ministra Kaliňáka: Brutálna vražda príbuzného
Bitka v pohostinstve si vyžiadala život príbuzného ministra vnútra Roberta Kaliňáka (Smer). Ministrov príbuzný Emil Chudina (†46) sa mal stať obeťou…
Kontroverzný francúzsky satirický týždenník Charlie Hebdo má na obálke svojho najnovšieho čísla, ktoré sa v predaji objavilo včera - deň po prezidentských voľbách v USA - karikatúru dosluhujúceho prezidenta USA Baracka Obamu, ako uteká pred dvoma policajtmi. Kresbu dopĺňa text "Znova občan ako iní".
Charlie Hebdo touto kresbou reaguje na pretrvávajúce napätie medzi políciou a afroamerickým obyvateľstvom, ktoré v Spojených štátoch badať už niekoľko rokov.
Prípady, keď policajti napadli, postrelili alebo smrteľne zranili Afroameričanov, vyvolávajú v USA pouličné nepokoje. Najmasovejšie protesty proti policajnej brutalite sa odohrali v roku 2014. Dôvodom bolo zastrelenie černošského tínedžera Michaela Browna v meste Ferguson. Policajta, ktorý strieľal, neskôr súd zbavil obvinenia, čo vyvolalo pobúrenie veľkej časti americkej verejnosti.
Z výsledkov utorkových volieb v USA vyplynulo, že demokrata Obamu, ktorý je prvým prezidentom tmavej pleti v dejinách USA, v Bielom dome v januári budúceho roka vystrieda republikán Donald Trump.
Pakistanské úrady včera deportovali z krajiny "afganské dievča" so zelenými očami, ktorej sugestívnu fotografiu pred 30 rokmi zverejnil na obálke americký časopis National Geographic. Medzičasom už 46-ročnú Šarbat Gulaovú krátko po návrate do rodného Afganistanu, kam ju deportovali aj s jej štyrmi deťmi, prijal na recepcii tamojší prezident Ašraf Ghaní.
Recepcia sa uskutočnila v prezidentskom paláci v Kábule. Gulaová počas nej dostala od prezidenta kľúče od kompletne zariadeného bytu, v ktorom bude bývať, informovala agentúra DPA.
Pripravovaný, zatiaľ nepomenovaný seriál amerického režiséra a scenáristu Davida O. Russella ponúkne dve sezóny po osem epizód. Každú z nich napíše a bude režírovať 58-ročný Russell, ktorý sa spolu s Alexandrou Milchan, Scottom Lambertom a Megan Ellison postará aj o produkciu projektu spoločnosti Amazon.
V sérii z mafiánskeho prostredia sa predstaví 73-ročný Robert De Niro, ktorý by podľa amerického týždenníka The Hollywood Reporter mal dostať za každú epizódu 850-tisíc dolárov (v prepočte približne 770-tisíc eur). Jeho kolegyňou bude 55-ročná Julianne Moore, ktorá získala v roku 2014 Oscara za drámu Still Alice (2014). Na túto cenu ju nominovali aj vďaka titulom Hriešne noci (1997), Hranice lásky (1999), Hodiny (2002) a Ďaleko do neba (2002).
David Owen Russell sa ako scenárista a zároveň režisér podieľal na filmoch Spanking the Monkey (1994), Traja králi (1999), Terapia láskou (2012), Špinavý trik (2013) alebo Joy (2015). Päť ráz ho nominovali na Oscara a štyri razy sa uchádzal o Zlatý glóbus. Podarilo sa mu získať napríklad dve filmové ceny BAFTA.
Anglická herečka Charlotte Riley stvárni v novej dráme britskej televízie BBC Catherine, vojvodkyňu z Cambridgeu. Novinka bude televíznou adaptáciou divadelnej hry King Charles III. od Mikea Bartletta odohrávajúcej sa v blízkej budúcnosti, keď princ Charles nastúpi na trón po smrti svojej matky, kráľovnej Alžbety II. Tridsaťštyriročná Angličanka, ktorá je manželkou herca Toma Hardyho, sa vyjadrila, že je naozaj nadšená z výzvy zahrať si manželku princa Williama. "Kate Middleton je naozaj zaujímavá žena, najmä v kontexte tejto hry a je výzvou, na ktorú sa naozaj teším," uviedla.
V hre, v ktorej kráľ odmieta podpísať kontroverzný zákon, čo spôsobí krízu v politike a protesty na uliciach, si titulnú úlohu zahrá Tim Pigott-Smith. Ten panovníka stvárnil aj na divadelných doskách. Herecké obsadenie dopĺňajú Oliver Chris ako princ William, Richard Goulding ako jeho brat Harry a Margot Leicester ako Charlesova manželka Camilla. Nakrúcanie snímky, ktorú odvysiela televízna stanica BBC Two, by malo podľa Bartletta začať čoskoro.
Charlotte Riley na začiatku kariéry hrala prevažne v menších televíznych úlohách. V roku 2008 sa objavila v snímke Lekcie neslušného správania (2008), po ktorej nasledoval televízny film Emily Brontëová: Búrlivé výšiny (2009), kde stvárnila jednu z hlavných postáv - Cathy. Okrem toho ju diváci a diváčky mohli vidieť vo filmoch Na hrane zajtrajška (2014), V srdci mora (2015), Londýn v plameňoch (2016) či seriáloch Peaky Blinders - Gangy z Birminghamu (2013) a Jonathan Strange & Mr. Norrell (2015).
- uložila sankciu – pokutu 15 000 eur vysielateľovi MAC TV, s. r. o. (programová služba JOJ) za porušenie § 19 ods. 1 písm. a) ZVR (ochrana ľudskej dôstojnosti) v súvislosti s vysielaním programu V siedmom nebi dňa 13. 4. 2016, ktorý svojím obsahom a spôsobom spracovania, konkrétne prezentovaním informácií o súkromí, striedaní zariadení poskytujúcich ústavnú starostlivosť, traumatických zážitkoch a problematickej psychike účinkujúcich detí, zasiahol do ľudskej dôstojnosti účinkujúcich detí;
- uložila sankciu – upozornenie na porušenie zákona vysielateľovi Rozhlas a televízia Slovenska (programová služba Jednotka) za porušenie § 16 ods. 3 písm. b) ZVR (objektívnosť a nestrannosť spravodajských a politicko-publicistických programov, oddeľovanie názorov a komentárov od informácií spravodajského charakteru), ku ktorému došlo odvysielaním programu O 5 minút 12 dňa 20. 3. 2016;
- uložila sankciu – upozornenie na porušenie zákona vysielateľovi C.E.N. s.r.o. (programová služba TA3) za porušenie § 16 ods. 2 písm. c) ZVR v súvislosti s vysielaním programu V politike dňa 14. 2. 2016, teda počas volebnej kampane, tým, že program nebol odvysielaný spôsobom ako mimo kampane, a mohol ovplyvniť hlasovanie voličov v prospech kandidujúcich politických strán SMER-SD, MOST-HÍD, KDH, SNS, #SIEŤ;
- začala správne konanie voči vysielateľovi MAC TV s. r. o. (programová služba JOJ) za porušenie § 20 ods. 3 ZVR (ochrana maloletých - JSO), ku ktorému došlo dňa 5. 9. 2016 v čase o cca 19:32 hod odvysielaním programu Profesionáli, ktorý označil ako nevhodný pre maloletých divákov do 12 rokov;
- uznala za neopodstatnené 5 sťažností resp. ich časti.
Kensingtonský palác obvinil dnes britské médiá "zo sexizmu a rasizmu", ktorého sa dopúšťajú pri informovaní o priateľke princa Harryho, americkej herečke Meghan Markleovej. Píše o tom agentúra AP.
Kancelária princa Harryho dnes prostredníctvom ostro naformulovaného vyhlásenia potvrdila, že táto americká umelkyňa je priateľkou člena britskej kráľovskej rodiny. Vyhlásenie obviňuje médiá z prenasledovania a obťažovania Markleovej.
Agentúra AP uviedla, že ide o mimoriadne nezvyčajné vyhlásenie. Princ Harry v ňom tlmočí svoje obavy o jej bezpečnosť a "je hlboko rozčarovaný z toho, že ju nedokáže ochrániť".
Vyhlásenie uvádza, že dvojica je "vo vzťahu už niekoľko mesiacov" a "nie je správne", aby bola slečna Markleová predmetom takéhoto zaobchádzania.
Palác napísal, že minulý týždeň už mediálne pokrývanie tohto vzťahu "prekročilo hranicu". "Rozmazávanie na titulnej strane celoštátnych novín; rasistické podtóny komentárov v textoch; otvorený sexizmus a rasizmus na sociálnych médiách a v komentároch pod webovými článkami", to sú všetko veci, ktoré palác označil za "príliš verejné".
Vzťah medzi 32-ročným princom Harrym a 35-ročnou Markleovou bol predmetom klebiet a ohováraní šírených v bulvárnych médiách už niekoľko uplynulých týždňov.
Anglický herec Stephen Fry bude už dvanásty raz moderovať udeľovanie cien Britskej akadémie filmových a televíznych umení (BAFTA). Stane sa tak aj napriek tomu, že 59-ročný rodák z Londýna čelil tento rok ostrej kritike verejnosti po tom, ako si počas februárového odovzdávania cien BAFTA robil žarty z oblečenia anglickej kostymérky Jenny Beavan.
Jubilejný 70. ročník udeľovania cien BAFTA sa bude konať 12. februára 2017 v londýnskej Royal Albert Hall, pričom ceremoniál sa tam vráti po 20 rokoch. Od roku 2008 sa galavečer konal v Kráľovskej opere v londýnskej Covent Garden, ktorú plánujú tento rok renovovať. Nominácie na budúcoročné ceny BAFTA zverejnia 10. januára.
Stephen John Fry je nielen hercom, ale aj spisovateľom, scenáristom, novinárom, dramaturgom, komikom a moderátorom. Zahral si v množstve filmov a seriálov ako napríklad V ako Vendeta (2005) alebo Sherlock Holmes 2: Hra tieňov (2011). V rokoch 2007 až 2009 sa objavil aj v niekoľkých epizódach seriálu Kosti (2005). Účinkoval tiež v druhej a tretej časti trojdielnej adaptácie Hobita s podtitulmi Smaugova pustatina (2013) a Bitka piatich armád (2014). Vo Veľkej Británii je okrem toho známy aj ako dlhoročný moderátor zábavnej šou QI (2003).
Americký herec a režisér Sean Astin bude účinkovať v druhej sezóne mysteriózneho seriálu Stranger Things (2016). Informovali o tom v pondelok predstavitelia spoločnosti Netflix, podľa ktorých potvrdili účasť na projekte aj Paul Reiser a Linnea Berthelsen.
Štyridsaťpäťročný rodák z kalifornskej Santa Monicy stvárni Boba Newbyho, bývalého spolužiaka Joyce v podaní Winony Ryder a šerifa Jima Hoppera, ktorého stvárňuje David Harbour. Paul Reiser sa zas predstaví v úlohe doktora Owensa, ktorý sa má postarať o zahladenie stôp po záhadných udalostiach z minulej sezóny. Linnea Berthelsen si zahrá Roman, emocionálne nestabilnú mladú ženu, ktorá v detstve zažila veľkú stratu a je záhadne prepojená s týmito nadprirodzenými javmi.
Druhá séria bude mať deväť epizód, ktoré sa budú odohrávať na jeseň 1984, približne rok po udalostiach z predchádzajúcej série. Netflix plánuje novinku predstaviť už na budúci rok, pričom by sa v nej mali opäť ukázať mnohé z postáv prvej sezóny.
Seriál Stranger Things bratov Matta a Rossa Dufferovcov sa odohráva v 80. rokoch minulého storočia a zameriava sa na Willa, Mikea, Dustina a Lucasa - štyroch kamarátov, ktorí spolu každodenne trávia čas. Will však jedného dňa záhadne zmizne a trojica chlapcov, Willova matka Joyce a jeho starší brat Jonathan (Charlie Heaton) sa ho rozhodnú hľadať na vlastnú päsť. Neskôr sa k Joyce pridá aj najprv pasívny šerif Jim Hopper. Chlapci ale namiesto nezvestného Willa natrafia na záhadné dievča bez mena v podaní Millie Bobby Brown, ktoré je zrejme obeťou tajných experimentov. Následný rad nevysvetliteľných udalostí výrazne zasiahne do životov ľudí v malom mestečku. Herecké obsadenie ďalej dopĺňajú Finn Wolfhard (Mike), Gaten Matarazzo (Dustin), Caleb McLaughlin (Lucas) či Noah Schnapp (Will).
Sean Patrick Astin je známy najmä ako hobit Samved Mukro z trilógie Pán prsteňov (2001, 2002, 2003). Hral napríklad aj vo filmoch The Goonies (1985), Vojna Roseovcov (1989), Rudy (1993), 50x a stále po prvý raz (2004), Klik (2006), Forever Strong (2008), Amazing Love (2012) či Do You Believe? (2015). Ako režisér spolupracoval na seriáloch Perversions of Science (1997) alebo Angel (1999 - 2004).
Populárny sitkom Teória veľkého tresku (2007) sa možno dočká spinoffu. Podľa informácií portálu Deadline televízia CBS rokuje o novom projekte s názvom Sheldon, ktorý by sa mal zamerať na jedného z hlavných protagonistov spomínaného seriálu - nadpriemerne inteligentného teoretického fyzika Sheldona Coopera. Novinka by ho mala predstaviť ako 12-ročného chlapca, pričom by sa mala podobať na seriál Malcolm in the Middle (2000 - 2006). Na jej produkcii sa vraj plánujú podieľať tvorcovia Teórie veľkého tresku Chuck Lorre, Steve Molaro a herec Jim Parsons, ktorý stvárňuje spomínaného Sheldona.
Za sitkomom o vedcoch, ktorým sa do života priplietla krásna mladá žena, okrem Lorrea a Molara stojí aj Bill Prady. Seriálu sa okrem úspechu u divákov podarilo dosiahnuť aj uznanie kritiky. Na konto si dva razy pripísal cenu asociácie televíznej kritiky pre najlepší komediálny seriál (2009, 2013). Spomedzi hercov a herečiek najviac žiari spomínaný Jim Parsons, ktorý získal štyri ceny Primetime Emmy (2010, 2011, 2013, 2014) i Zlatý glóbus (2011). Okrem toho v sérii účinkujú Johnny Galecki (Leonard), Kaley Cuoco (Penny), Simon Helberg (Howard), Kunal Nayyar (Raj), Mayim Bialik (Amy) či Melissa Rauch (Bernadette).
Rada pre vysielanie a retransmisiu (RVR) si zvolila nového predsedu a podpredsedu. Šéfkou sa stala doterajšia podpredsedníčka Rady Marta Danielová. Vo funkcii nahradí odchádzajúceho predsedu Miloša Mistríka. Podpredsednícke kreslo po Danielovej preberie člen Rady Ľubomír Kmec. Informovala o tom dnes hovorkyňa RVR Lucia Jelčová.

References: súd 

Súd 
 súd 
 súd 
 § 19
 § 16
 § 16
 § 20